               COMISIA EUROPEANĂ
            Bruxelles, 6.3.2019
            COM(2019) 98 final
            2019/0048(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comisiei Tonului din Oceanul Indian și de abrogare a Deciziei 9398/1/14 REV 1

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul reuniunilor Comisiei Tonului din Oceanul Indian (IOTC) pentru perioada 2019-2023 în legătură cu adoptarea preconizată a măsurilor de conservare și gestionare.

               2.Contextul propunerii

               2.1.Acordul de instituire a Comisiei Tonului din Oceanul Indian

               Acordul de instituire a Comisiei Tonului din Oceanul Indian (Acordul IOTC) urmărește, prin instituirea IOTC, să promoveze cooperarea pentru a asigura conservarea și utilizarea optimă a stocurilor și pentru a încuraja dezvoltarea durabilă a pescuitului pe baza acestor stocuri. Acordul a intrat în vigoare la 23 martie 1996.

               Uniunea este parte la Acordul IOTC, după ce l-a aprobat în prealabil prin Decizia 95/399/CE a Consiliului
                  1
               .

               2.2.Comisia Tonului din Oceanul Indian

               IOTC este organismul instituit prin acord, care este responsabil pentru gestionarea și conservarea resurselor piscicole din zona reglementată de acord. El adoptă măsuri de conservare și gestionare pentru a asigura conservarea stocurilor vizate de acord și pentru a promova utilizarea lor optimă.

               În calitate de membru al IOTC, Uniunea are drepturi de participare și de vot. IOTC ia decizii prin consens, cu posibilitatea de a vota cu o majoritate de trei pătrimi.

               2.3.Deciziile IOTC

               IOTC are autoritatea de a adopta măsuri de conservare și executare pentru zonele de pescuit din sfera sa de competență, iar aceste măsuri sunt obligatorii pentru părțile contractante.

               În conformitate cu articolul IX alineatul (4) din acord, măsurile intră în vigoare în 120 de zile de la data la care sunt notificate de către IOTC părților contractante. Pentru părțile contractante care formulează o obiecție împotriva unei măsuri în termen de 120 de zile de la data notificării, măsura respectivă nu este obligatorie. În cazul în care mai mult de o treime din părțile contractante formulează obiecții, celelalte părți contractante nu sunt obligate să pună în aplicare măsura contestată.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii în cadrul întrunirilor anuale ale organizațiilor regionale de gestionare a pescuitului (ORGP) este în prezent stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului.

               În ceea ce privește IOTC, această abordare este pusă în aplicare prin Decizia 9398/1/14 REV 1 a Consiliului
                  2
                din 8 mai 2014, care stabilește poziția Uniunii în cadrul IOTC pentru perioada 2014-2018. Decizia conține principii și orientări generale, dar ia în considerare, de asemenea, în măsura posibilului, particularitățile IOTC. În plus, decizia stabilește procesul standard pentru stabilirea poziției Uniunii an de an, conform solicitării statelor membre.

               Decizia 9398/1/14 REV 1 prevede o reexaminare a poziției Uniunii înainte de reuniunea anuală din 2019. Prin urmare, prezenta propunere stabilește poziția Uniunii în cadrul IOTC pentru perioada 2019-2023, înlocuind astfel Decizia 9398/1/14 REV 1.

               Decizia 9398/1/14 REV 1 a încorporat principiile și orientările noii politici comune în domeniul pescuitului (PCP), astfel cum au fost stabilite în Regulamentul (UE) nr. 1380/2013 al Parlamentului European și al Consiliului
                  3
               , ținând cont, de asemenea, de obiectivele stabilite în Comunicarea Comisiei privind dimensiunea externă a PCP
                  4
               . În plus, aceasta a adaptat poziția Uniunii la Tratatul de la Lisabona.

               Reexaminarea actuală ia în considerare, în legătură cu impactul pescuitului, Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  5
               , Comunicarea comună a Înaltului Reprezentant al Uniunii pentru afaceri externe și politica de securitate și a Comisiei intitulată Guvernanța internațională a oceanelor: o agendă pentru viitorul oceanelor noastre
                  6
               , precum și concluziile Consiliului privind respectiva comunicare comună
                  7
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               „Actele cu efecte juridice” includ actele care au efecte juridice în temeiul normelor de drept internațional care reglementează organismul în cauză, precum și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii
                  8
               ”.

               4.1.2.Aplicarea la cazul în discuție

               IOTC este un organism creat printr-un acord, și anume Acordul IOTC.

               Actele pe care trebuie să le adopte IOTC sunt acte cu efecte juridice. Ele sunt obligatorii în temeiul dreptului internațional, în conformitate cu articolul IX din Acordul IOTC și pot influența în mod decisiv conținutul legislației UE, inclusiv:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
                  9
               ;

               ·Regulamentul (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului
                  10
               ; și

               ·Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe
                  11
               .

               Actele avute în vedere nu completează și nu modifică cadrul instituțional al Acordului IOTC.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile care trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE. Decizia urmează să înlocuiască Decizia 9398/1/14 REV 1, care acoperă perioada 2014-2018.

               4.3.Concluzie

               Temeiul juridic al deciziei propuse ar trebui să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2019/0048 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comisiei Tonului din Oceanul Indian și de abrogare a Deciziei 9398/1/14 REV 1

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 95/399/CE a Consiliului
                  12
               , Uniunea a încheiat Acordul de instituire a Comisiei Tonului din Oceanul Indian (Acordul IOTC), care a instituit Comisia Tonului din Oceanul Indian (IOTC).

               (2)IOTC este organismul instituit prin Acordul IOTC, care este responsabil pentru gestionarea și conservarea resurselor piscicole din zona Acordului IOTC. IOTC adoptă măsuri de conservare și gestionare pentru a asigura conservarea stocurilor reglementate de Acordul IOTC și pentru a promova utilizarea lor optimă. Aceste măsuri ar putea deveni obligatorii pentru Uniune.

               (3)Regulamentul (UE) nr. 1380/2013 al Parlamentului European și al Consiliului
                  13
                prevede că Uniunea trebuie să garanteze faptul că activitățile de pescuit și de acvacultură sunt sustenabile din punct de vedere al mediului pe termen lung și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a contribui la disponibilitatea aprovizionării cu alimente. De asemenea, regulamentul prevede că Uniunea trebuie să aplice o abordare precauționară a gestionării pescuitului și trebuie să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime durabile. Acesta prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să susțină dezvoltarea cunoștințelor și a avizelor științifice, să elimine treptat practicile de aruncare înapoi în mare a capturilor și să promoveze metode de pescuit care contribuie la un pescuit mai selectiv și evitarea și reducerea, în măsura posibilului, a capturilor nedorite, precum și să utilizeze metode de pescuit cu impact scăzut asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în relațiile sale externe din domeniul pescuitului.

               (4)În conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor noastre
                  14
                și cu concluziile Consiliului referitoare la comunicarea comună respectivă
                  15
               , promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

               (5)Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată O strategie europeană pentru materialele plastice într-o economie circulară
                  16
                se referă la măsuri specifice de reducere a poluării cu materiale plastice și a poluării marine, precum și la pierderea sau abandonarea în larg a uneltelor de pescuit.

               (6)Este adecvat să se stabilească poziția care urmează să fie adoptată în numele Uniunii în cadrul reuniunilor IOTC pentru perioada 2019-2023, întrucât măsurile de conservare și executare ale IOTC vor fi obligatorii pentru Uniune și vor putea influența în mod decisiv conținutul legislației Uniunii, și anume Regulamentul (CE) nr. 1005/2008 al Consiliului
                  17
               ; Regulamentul (CE) nr. 1224/2009 al Consiliului
                  18
               ; și Regulamentul (UE) 2017/2403 al Parlamentului European și al Consiliului
                  19
               .

               (7)În prezent, poziția care urmează să fie adoptată în numele Uniunii în cadrul reuniunilor IOTC este stabilită prin Decizia 9398/1/14 REV 1 a Consiliului
                  20
               . Este adecvat să se abroge Decizia 9398/1/14 REV 1 și să fie înlocuită cu o nouă decizie pentru perioada 2019-2023.

               (8)Având în vedere caracterul evolutiv al resurselor piscicole în zona Acordului IOTC și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de altă natură prezentate înainte sau în timpul reuniunilor IOTC, trebuie stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană (TUE), pentru precizarea anuală a poziției Uniunii pentru perioada 2019-2023,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunilor Comisiei Tonului din Oceanul Indian (IOTC) este stabilită în anexa I.

               Articolul 2

               Precizarea anuală a poziției pe care Uniunea urmează să o adopte în cadrul reuniunilor IOTC se face în conformitate cu anexa II.

               Articolul 3

               Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu până la reuniunea anuală a IOTC din 2024.

               Articolul 4

               Decizia 9398/1/14 REV 1 din 8 mai 2014 se abrogă.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 95/399/CE a Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian (JO L 236, 5.10.1995, p. 24).

                     (2)

                        Decizia 9398/1/14 REV 1 a Consiliului privind poziția care urmează să fie adoptată, în numele Uniunii, în cadrul Comisiei Tonului din Oceanul Indian.

                     (3)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (4)

                        COM(2011) 424, 13.7.2011.

                     (5)

                        COM(2018) 28 final, 16.1.2018.

                     (6)

                        JOIN(2016) 49 final, 10.11.2016.

                     (7)

                        7348/1/17 REV 1, 24.3.2017.

                     (8)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (9)

                        JO L 286, 29.10.2008, p. 1.

                     (10)

                        JO L 343, 22.12.2009, p. 1.

                     (11)

                        JO L 347, 28.12.2017, p. 81.

                     (12)

                        Decizia Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian (JO L 236, 5.10.1995, p. 24).

                     (13)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (14)

                        JOIN(2016) 49 final, 10.11.2016.

                     (15)

                        7348/1/17 REV 1, 24.3.2017.

                     (16)

                        COM(2018) 28 final, 16.1.2018.

                     (17)

                        Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (18)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (19)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

                     (20)

                        Decizia 9398/1/14 REV 1 a Consiliului privind poziția care urmează să fie adoptată, în numele Uniunii, în cadrul Comisiei Tonului din Oceanul Indian.

    ---documentbreak---

               COMISIA EUROPEANĂ
            Bruxelles, 6.3.2019
            COM(2019) 98 final
            ANEXĂ
            la
            propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comisiei Tonului din Oceanul Indian și de abrogare a Deciziei 9398/1/14 REV 1

               ANEXA I

               Poziția care urmează să fie adoptată în numele Uniunii în cadrul Comisiei Tonului din Oceanul Indian (IOTC)

               1.PRINCIPII

               În cadrul IOTC, Uniunea:

               a) acționează în conformitate cu obiectivele și cu principiile urmărite de Uniune în cadrul politicii comune în domeniul pescuitului (PCP), în special prin intermediul abordării precauționare și al obiectivelor privind producția maximă durabilă prevăzute la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice în gestionarea pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și a habitatelor acestora, precum și, prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent pentru cei care depind de activitățile de pescuit, ținând seama de interesul consumatorilor;

               b) depune eforturi în vederea unei implicări corespunzătoare a părților interesate în faza de pregătire pentru măsurile IOTC și se asigură că măsurile adoptate în cadrul IOTC sunt conforme cu Convenția IOTC;

               c) se asigură că măsurile adoptate în cadrul IOTC respectă legislația internațională și, în special, prevederile Convenției ONU din 1982 asupra dreptului mării, ale Acordului ONU din 1995 privind conservarea și gestionarea stocurilor de pești anadromi și a stocurilor de pești mari migratori, ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă, precum și ale Acordului din 2009 al Organizației Națiunilor Unite pentru Alimentație și Agricultură privind măsurile de competența statului portului;

               d) promovează poziții coerente cu cele mai bune practici ale organizațiilor regionale de gestionare a pescuitului (ORGP) din aceeași zonă;

               e) urmărește consecvența și crearea de sinergii cu politica vizată de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

               f)garantează respectarea angajamentelor internaționale ale Uniunii;

               g) respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  1
               ;

               h) urmărește să creeze condiții de concurență echitabile pentru flota Uniunii în zona Acordului IOTC, pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a acelor principii și standarde;

               i) este în conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată Guvernanța internațională a oceanelor: o agendă pentru viitorul oceanelor noastre
                  2
                și cu concluziile Consiliului referitoare la comunicarea comună respectivă
                  3
               , și promovează măsuri de susținere și de sporire a eficacității IOTC, iar acolo unde este cazul, de ameliorare a guvernanței și a performanței acesteia (în special în ceea ce privește știința, conformitatea, transparența și procesul decizional) ca o contribuție la gestionarea sustenabilă a oceanelor sub toate dimensiunile sale;

               j) promovează coordonarea între ORGP și convențiile maritime regionale și cooperarea cu organizațiile mondiale în cadrul mandatelor lor respective, după caz, acolo unde este necesar;

               k) promovează coordonarea și cooperarea cu alte ORGP care se ocupă cu pescuitul de ton pe teme de interes comun, în special prin reactivarea așa-numitului proces Kobe pentru ORGP care se ocupă cu pescuitul de ton și extinderea acesteia la toate ORGP.

               2.ORIENTĂRI

               Uniunea face eforturi, după caz, pentru a sprijini adoptarea de către IOTC a următoarelor acțiuni:

               a) măsuri de conservare și de gestionare a resurselor piscicole din zona Acordului IOTC pe baza celor mai bune avize științifice disponibile, inclusiv capturi totale admisibile (TAC) și cote sau reglementarea efortului pentru resursele biologice marine vii reglementate de IOTC, care să ducă la obținerea în mod progresiv, printr-o creștere incrementală, a ratei de exploatare pentru producția maximă durabilă până cel târziu în 2020. În caz de necesitate, se iau în considerare măsuri specifice pentru stocurile afectate de pescuitul excesiv, pentru a menține efortul de pescuit la un nivel care corespunde posibilităților de pescuit disponibile;

               b) măsuri de prevenire, descurajare și eliminare a pescuitului ilegal, nedeclarat și nereglementat (INN) în zona Acordului IOTC, inclusiv introducerea navelor pe lista INN;

               c) măsuri de monitorizare, de control și de supraveghere în zona Acordului IOTC, pentru a asigura eficiența controalelor și respectarea măsurilor adoptate în cadrul IOTC;

               d) măsuri de reducere la minimum a impactului negativ al activităților de pescuit asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării de materiale plastice pe mare, precum și de reducere a impactului materialelor plastice prezente pe mare asupra biodiversității și ecosistemelor marine, măsuri de protecție pentru ecosistemele marine sensibile din zona Acordului IOTC în conformitate cu rezoluțiile Adunării Generale a ONU și măsuri de evitare și de reducere pe cât posibil a capturilor nedorite, inclusiv în special a speciilor marine vulnerabile, și de eliminare treptată a aruncării capturilor înapoi în mare;

               e)măsuri de gestionare a utilizării dispozitivelor de concentrare a peștilor (FAD), în special pentru îmbunătățirea colectării datelor, pentru cuantificarea exactă, urmărirea și monitorizarea utilizării FAD, pentru reducerea impactului asupra stocurilor vulnerabile de ton, pentru atenuarea efectelor potențiale ale acestora asupra speciilor vizate și a celor nevizate, precum și asupra ecosistemului și pentru reducerea contribuției la deșeurile marine;

               f)măsuri de reducere a impactului uneltelor de pescuit abandonate, pierdute sau aruncate în alt mod în ocean și de facilitare a identificării și recuperării unor astfel de unelte;

               g) măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii să fie debarcați cu toate înotătoarele atașate în mod natural;

               h)recomandări, dacă este cazul și în măsura în care acest lucru este permis de documentele constitutive relevante, care încurajează punerea în aplicare a Convenției Organizației Internaționale a Muncii (OIM) privind munca în domeniul pescuitului;

               i) măsuri tehnice suplimentare pe baza avizelor organismelor și ale grupurilor de lucru ale IOTC.

               ANEXA II

               Precizarea anuală a poziției care urmează să fie adoptată de Uniune

               la reuniunile Comisiei Tonului din Oceanul Indian

               Înainte de fiecare reuniune a IOTC, când organismul în cauză este convocat să adopte decizii cu efecte juridice asupra Uniunii, se iau măsurile necesare astfel încât poziția care urmează a fi exprimată în numele Uniunii să țină cont de ultimele informații relevante, atât din punct de vedere științific, cât și din alte puncte de vedere, transmise Comisiei, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia transmite Consiliului sau grupurilor sale de pregătire, cu suficient timp înainte de fiecare reuniune a IOTC, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.

               În cazul în care, în cadrul unei reuniuni a IOTC nu se poate ajunge la un acord, inclusiv la fața locului, astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               COMISIA EUROPEANĂ
            Bruxelles, 7.3.2019
            COM(2019) 102 final
            2019/0051(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Organizației de Pescuit în Atlanticul de Nord-Vest și de abrogare a Deciziei 9449/1/14 REV 1

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul reuniunilor Organizației de Pescuit în Atlanticul de Nord-Vest (NAFO) pentru perioada 20192023, în legătură cu adoptarea preconizată a unor măsuri de conservare și gestionare.

               2.Contextul propunerii

               2.1.Convenția privind cooperarea în domeniul pescuitului în Atlanticul de Nord-Vest

               Convenția privind cooperarea în domeniul pescuitului în Atlanticul de Nord-Vest (Convenția NAFO) urmărește, prin instituirea NAFO, să contribuie, prin consultare și cooperare, la utilizarea optimă, la gestionarea rațională și la conservarea resurselor piscicole din zona Convenției NAFO (zona de reglementare). Convenția a intrat în vigoare la 1 ianuarie 1979 și a fost modificată de patru ori.

               A patra modificare, care a intrat în vigoare la 18 mai 2017, a fost gândită pentru a moderniza NAFO, în special prin:

               –includerea unei abordări ecosistemice în gestionarea pescuitului;

               –simplificarea procesului de luare a deciziilor în cadrul NAFO,

               –consolidarea obligațiilor părților contractante, ale statelor de pavilion și ale statelor portului și

               –instituirea unui mecanism oficial de soluționare a litigiilor.

               Uniunea este parte la Convenția NAFO, pe care a aprobat-o în temeiul Regulamentului (CEE) nr. 3179/78
                  1
               . Ea a ratificat a patra modificare a Convenției prin Decizia 2010/717/UE a Consiliului
                  2
               .

               2.2.Comisia Organizației de Pescuit în Atlanticul de Nord-Vest

               Comisia Organizației de Pescuit în Atlanticul de Nord-Vest (Comisia NAFO) este organismul instituit prin Convenția NAFO ca fiind responsabil pentru gestionarea și conservarea resurselor piscicole în zona de reglementare. Aceasta adoptă măsuri de conservare și executare pentru a asigura o utilizare optimă a resurselor piscicole care intră în domeniul său de competență.

               Ca membru al Comisiei NAFO, Uniunea are drepturi de participare și de vot. Comisia NAFO ia decizii prin consens.

               2.3.Deciziile NAFO

               Comisia NAFO are autoritatea de a adopta măsuri de conservare și executare pentru activitățile de pescuit din sfera sa de competență, măsuri care sunt obligatorii pentru părțile contractante.

               În conformitate cu articolul XIV.1 din Convenția NAFO, măsurile intră în vigoare la 60 de zile de la data la care le sunt notificate părților contractante de către NAFO. Părțile contractante care formulează obiecții la o măsură în termen de 60 de zile de la data notificării nu sunt obligate să respecte măsura în cauză.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii în cadrul reuniunilor anuale ale organizațiilor regionale de gestionare a pescuitului (ORGP) este în prezent stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului.

               În ceea ce privește NAFO, această abordare este pusă în aplicare prin Decizia 9449/1/14 REV 1 a Consiliului din 19 mai 2014, care stabilește poziția Uniunii în cadrul NAFO pentru perioada 2014-2018. Decizia conține principii și orientări generale, dar ține seama totodată, în măsura posibilului, de particularitățile NAFO. În plus, ea prevede procesul standard pentru stabilirea poziției Uniunii în fiecare an, conform solicitării statelor membre.

               Decizia 9449/1/14 REV 1 prevede o revizuire a poziției Uniunii înainte de reuniunea anuală din 2019. Prin urmare, prezenta propunere stabilește poziția Uniunii în cadrul NAFO pentru perioada 2019-2023, înlocuind astfel Decizia 9449/1/14 REV 1.

               Decizia 9449/1/14 REV 1 încorpora principiile și orientările noii politici comune în domeniul pescuitului (PCP), astfel cum au fost stabilite în Regulamentul (UE) nr. 1380/2013 al Parlamentului European și al Consiliului
                  3
               , ținând cont, de asemenea, de obiectivele Comunicării Comisiei privind dimensiunea externă a PCP
                  4
               . În plus, ea a adaptat poziția Uniunii la Tratatul de la Lisabona.

               Revizuirea actuală ia în considerare, în raport cu impactul pescuitului, Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie europeană pentru materialele plastice într-o economie circulară”
                  5
               , Comunicarea comună a Înaltului Reprezentant al Uniunii pentru afaceri externe și politica de securitate și a Comisiei intitulată „Guvernanța internațională a oceanelor: o agendă pentru viitorul oceanelor noastre”
                  6
                și concluziile Consiliului privind respectiva comunicare comună
                  7
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               „Actele cu efecte juridice” includ actele care au efecte juridice în temeiul normelor de drept internațional care reglementează organismul în cauză, precum și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               4.1.2.Aplicarea în cazul în discuție

               Comisia NAFO este un organism creat printr-un acord, și anume Convenția NAFO.

               Actele pe care Comisia NAFO este invitată să le adopte sunt acte cu efecte juridice. Actele avute în vedere trebuie să fie obligatorii în temeiul dreptului internațional, în conformitate cu articolul XIV din Convenția NAFO și pot influența în mod decisiv conținutul legislației UE, inclusiv:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (INN)
                  9
               ,

               ·Regulamentul (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului
                  10
                și

               ·Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe
                  11
               .

               Actele avute în vedere nu completează și nu modifică cadrul instituțional al Convenției NAFO.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, și anume cel impus de obiectivul sau de elementul principal sau predominant.

               4.2.2.Aplicarea în cazul în discuție

               Obiectivul și conținutul principal al actului avut în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile ce trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE. Decizia urmează să înlocuiască Decizia 9449/1/14 REV 1, care acoperă perioada 2014-2018.

               4.3.Concluzie

               Temeiul juridic al deciziei propuse ar trebui să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2019/0051 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Organizației de Pescuit în Atlanticul de Nord-Vest și de abrogare a Deciziei 9449/1/14 REV 1

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Regulamentul (CEE) nr. 3179/78
                  12
               , Uniunea Europeană a încheiat Convenția privind cooperarea în domeniul pescuitului în Atlanticul de Nord-Vest (Convenția NAFO), care a instituit Organizația de Pescuit în Atlanticul de Nord-Vest (NAFO). În temeiul Deciziei 2010/717/UE a Consiliului din 8 noiembrie 2010
                  13
               , Uniunea a încheiat a patra modificare a Convenției NAFO care a înființat Comisia Organizației de Pescuit în Atlanticul de Nord-Vest (Comisia NAFO).

               (2)Comisia NAFO este responsabilă de adoptarea măsurilor menite să asigure conservarea pe termen lung și utilizarea sustenabilă a resurselor piscicole în zona convenției NAFO (zona de reglementare) și să salvgardeze ecosistemele marine în care se dezvoltă aceste resurse. Aceste măsuri ar putea deveni obligatorii pentru Uniune.

               (3)În conformitate cu Regulamentul (UE) nr. 1380/2013 al Parlamentului European și al Consiliului
                  14
               , Uniunea garantează faptul că activitățile de pescuit și de acvacultură sunt sustenabile pe termen lung și sunt gestionate într-un mod coerent cu obiectivul de a realiza beneficii economice, sociale și de ocupare a forței de muncă și de a contribui la asigurarea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și să urmărească să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime sustenabile. Regulamentul mai prevede că Uniunea se angajează să ia măsuri de gestionare și de conservare pe baza celor mai bune avize științifice disponibile, să sprijine dezvoltarea cunoștințelor și a consultanței științifice, să elimine treptat capturile aruncate înapoi în mare și să promoveze metode de pescuit care să contribuie la un pescuit mai selectiv, la evitarea și reducerea, în măsura posibilului, a capturilor nedorite, precum și la un pescuit cu impact scăzut asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în cadrul relațiilor sale externe în domeniul pescuitului.

               (4)În conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor noastre”
                  15
                și cu concluziile Consiliului privind respectiva comunicare comună
                  16
               , promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

               (5)Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie europeană pentru materialele plastice într-o economie circulară”
                  17
                se referă la măsuri specifice de reducere a poluării cu materiale plastice și a poluării marine, precum și a pierderii sau abandonării uneltelor de pescuit pe mare.

               (6)Este oportun să se stabilească poziția care urmează să fie adoptată în numele Uniunii în cadrul reuniunilor Comisiei NAFO pentru perioada 2019-2024 și să se abroge Decizia 9449/1/14 REV 1 a Consiliului
                  18
               , întrucât măsurile NAFO de conservare și executare vor fi obligatorii pentru Uniune și vor fi de natură să influențeze în mod decisiv conținutul legislației Uniunii, și anume Regulamentul (CE) nr. 1005/2008 al Consiliului
                  19
               , Regulamentul (CE) nr 1224/2009 al Consiliului
                  20
                și Regulamentul (UE) 2017/2403 al Parlamentului European și al Consiliului
                  21
               .

               (7)Având în vedere caracterul dinamic al resurselor piscicole din zona de reglementare și implicit necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înainte sau în timpul reuniunilor anuale ale Comisiei NAFO, trebuie stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană (TUE), pentru precizarea anuală a poziției Uniunii pentru perioada 2019-2023,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunilor Comisiei Organizației de Pescuit în Atlanticul de Nord-Vest (NAFO) este stabilită în anexa I.

               Articolul 2

               Precizarea anuală a poziției pe care urmează să o adopte Uniunea în cadrul reuniunilor Comisiei NAFO se face în conformitate cu anexa II.

               Articolul 3

               Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu până la reuniunea anuală a Comisiei NAFO din 2024.

               Articolul 4

               Decizia 9449/1/14 REV 1 din 19 mai 2014 se abrogă.

               Articolul 5

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (CEE) nr. 3179/78 al Consiliului din 28 decembrie 1978 privind semnarea de către Comunitatea Economică Europeană a Convenției asupra viitoarei cooperări multilaterale în zonele de pescuit din Atlanticul de Nord-Vest (JO L 378, 30.12.1978, p. 1).

                     (2)

                        Decizia 2010/717/UE a Consiliului din 8 noiembrie 2010 privind aprobarea, în numele Uniunii Europene, a modificărilor la Convenția asupra viitoarei cooperări multilaterale în zonele de pescuit din Atlanticul de Nord-Vest (JO L 321, 7.12.2010, p. 1).

                     (3)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (4)

                        COM(2011) 424, 13.7.2011.

                     (5)

                        COM(2018) 28 final, 16.1.2018.

                     (6)

                        JOIN(2016) 49 final, 10.11.2016.

                     (7)

                        7348/1/17 REV 1, 24.3.2017.

                     (8)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (9)

                        JO L 286, 29.10.2008, p. 1.

                     (10)

                        JO L 343, 22.12.2009, p. 1.

                     (11)

                        JO L 347, 28.12.2017, p. 81.

                     (12)

                        Regulamentul (CEE) nr. 3179/78 al Consiliului din 28 decembrie 1978 privind semnarea de către Comunitatea Economică Europeană a Convenției asupra viitoarei cooperări multilaterale în zonele de pescuit din Atlanticul de Nord-Vest (JO L 378, 30.12.1978, p. 1).

                     (13)

                        Decizia 2010/717/UE a Consiliului din 8 noiembrie 2010 privind aprobarea, în numele Uniunii Europene, a modificărilor la Convenția asupra viitoarei cooperări multilaterale în zonele de pescuit din Atlanticul de Nord-Vest, JO L 321, 7.12.2010, p. 1-19.

                     (14)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (15)

                        JOIN(2016) 49 final din 10.11.2016.

                     (16)

                        7348/1/17 REV 1 din 24.3.2017.

                     (17)

                        COM(2018) 28 final, 16.1.2018.

                     (18)

                        Decizia Consiliului din 19 mai 2014 privind poziția care urmează să fie adoptată, în numele Uniunii Europene, în cadrul Organizației de Pescuit în Atlanticul de Nord-Vest.

                     (19)

                        Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (INN), de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (20)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (21)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

    ---documentbreak---

               COMISIA EUROPEANĂ
            Bruxelles, 7.3.2019
            COM(2019) 102 final
            ANEXE
            la
            propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Organizației de Pescuit în Atlanticul de Nord-Vest și de abrogare a Deciziei 9449/1/14 REV 1

               ANEXA I

               Poziția care urmează să fie adoptată în numele Uniunii în cadrul Organizației de Pescuit în Atlanticul de Nord-Vest (NAFO)

               1.PRINCIPII

               În cadrul NAFO, Uniunea:

               a)acționează în conformitate cu obiectivele și principiile urmărite de Uniune în cadrul politicii comune în domeniul pescuitului (PCP), în special prin intermediul abordării precaute și al obiectivelor privind producția maximă sustenabilă prevăzute la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice asupra gestionării pescuitului și a limita impactul activităților de pescuit asupra mediului, pentru a evita și a reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și a habitatelor din cadrul acestora și, prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent persoanelor care depind de activitățile de pescuit, ținând seama de interesul consumatorilor;

               b)depune eforturi în vederea unei implicări corespunzătoare a părților interesate în faza de elaborare a măsurilor NAFO și se asigură că măsurile adoptate în cadrul Comisiei NAFO sunt în conformitate cu Convenția NAFO;

               c)se asigură că măsurile adoptate în cadrul Comisiei NAFO respectă legislația internațională și, în special, prevederile Convenției ONU asupra dreptului mării din 1982, ale Acordului ONU din 1995 privind conservarea și gestionarea stocurilor de pești anadromi și a stocurilor de pești mari migratori, ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă, precum și ale Acordului din 2009 al Organizației Națiunilor Unite pentru Alimentație și Agricultură privind măsurile de competența statului portului;

               d)promovează poziții coerente cu bunele practici ale organizațiilor regionale de gestionare a pescuitului (ORGP) din aceeași zonă;

               e)urmărește să obțină coerență și sinergii cu politica urmărită de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

               f)garantează respectarea angajamentelor internaționale ale Uniunii;

               g)se conformează concluziilor Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  1
               ;

               h)urmărește să creeze condiții de concurență echitabile pentru flota Uniunii în zona de reglementare NAFO, pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a acestora principii și standarde;

               i)se conformează Comunicării comune a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor noastre”
                  2
               , precum și concluziilor Consiliului privind respectiva comunicare comună
                  3
                și promovează măsuri de susținere și de sporire a eficacității NAFO și, după caz, de îmbunătățire a guvernanței și a performanței acestei organizații (în special în ceea ce privește știința, conformitatea, transparența și procesul decizional), ca o contribuție la gestionarea sustenabilă a oceanelor sub toate formele sale;

               j)promovează coordonarea dintre ORGP și convențiile marine regionale și cooperarea cu organizațiile mondiale, după caz, în limitele mandatelor acestora, după caz;

               k)promovează mecanisme de cooperare între organizațiile regionale care nu sunt axate pe pescuitul de ton, similare cu așa-numitul proces de la Kobe pentru ORGP care sunt axate pe pescuitul de ton.

               2.ORIENTĂRI

               Uniunea depune eforturi, dacă este necesar, pentru a sprijini adoptarea de către NAFO a următoarelor acțiuni:

               a)măsuri de conservare și gestionare pentru resursele piscicole din zona de reglementare NAFO pe baza celor mai bune avize științifice disponibile, precum și abordarea precaută, inclusiv cu privire la capturile totale admisibile (TAC) și cotele sau reglementările privind efortul de pescuit pentru resursele biologice marine vii, reglementate de NAFO, care ar atinge rata de exploatare maximă sustenabilă pe o bază progresivă și incrementală, cel târziu până în 2020. Acolo unde este necesar, se iau în considerare măsuri specifice pentru stocurile afectate de pescuitul excesiv, pentru a menține efortul de pescuit la un nivel care corespunde posibilităților de pescuit disponibile;

               b)măsuri de prevenire, descurajare și eliminare a activităților de pescuit ilegale, nedeclarate și nereglementate (INN) în zona de reglementare, inclusiv includerea pe lista navelor INN;

               c)măsuri de monitorizare, de control și de supraveghere în zona de reglementare NAFO, pentru a asigura eficiența controalelor și respectarea măsurilor adoptate în cadrul NAFO;

               d)măsuri de reducere la minimum a impactului negativ al activităților de pescuit asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării de materiale plastice în mare, precum și de reducere a impactului materialelor plastice prezente în mare asupra biodiversității și ecosistemelor marine, măsuri de protecție a ecosistemelor marine vulnerabile din zona de reglementare în conformitate cu Convenția NAFO, ținând seama, în același timp, de orientările internaționale ale FAO pentru gestionarea pescuitului de adâncime în marea liberă, măsuri pentru evitarea și reducerea pe cât posibil a capturilor nedorite, inclusiv de specii marine vulnerabile, și de eliminare treptată a capturilor aruncate înapoi în mare;

               e)măsuri de reducere a impactului uneltelor de pescuit abandonate, pierdute sau aruncate în ocean și de facilitare a identificării și recuperării acestor unelte;

               f)măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care impun ca toți rechinii să fie debarcați cu înotătoarele atașate în mod natural;

               g)abordări comune cu alte ORGP, dacă este cazul, în special cu cele implicate în gestionarea pescuitului din aceeași regiune;

               h)abordări legate de gestionarea impactului altor activități decât pescuitul asupra resurselor biologice marine din zona de reglementare;

               i)recomandări, dacă este cazul și în măsura în care acest lucru este permis de documentele constitutive relevante, care încurajează punerea în aplicare a Convenției privind munca în domeniul pescuitului a Organizației Internaționale a Muncii (OIM);

               j)măsuri tehnice suplimentare pe baza avizelor organismelor subsidiare și ale grupurilor de lucru ale NAFO.

               ANEXA II

               Precizarea anuală a poziției care urmează să fie adoptată de Uniune

               în cadrul reuniunilor Organizației de Pescuit în Atlanticul de Nord-Vest

               Înainte de fiecare reuniune a Comisiei NAFO, când acest organism este invitat să adopte decizii cu efecte juridice asupra Uniunii, se iau măsurile necesare astfel încât poziția care urmează a fi exprimată în numele Uniunii să țină cont de ultimele informații științifice și de alte informații relevante transmise Comisiei, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia transmite în scris Consiliului sau grupurilor sale de pregătire, cu suficient timp înainte de fiecare reuniune a Comisiei NAFO, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.

               În cazul în care, în cadrul unei reuniuni a Comisiei NAFO, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, chestiunea este transmisă Consiliului sau grupurilor sale de pregătire.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final din 10.11.2016.

                     (3)

                        7348/1/17 REV 1 din 24.3.2017.


               COMISIA EUROPEANĂ
            Bruxelles, 4.4.2019
            COM(2019) 167 final
            2019/0089(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului Internațional al Cerealelor, în ceea ce privește prelungirea Convenției din 1995 privind comerțul cu cereale

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului Internațional al Cerealelor, în legătură cu adoptarea preconizată a prelungirii Convenției din 1995 privind comerțul cu cereale până la 30 iunie 2021.

               2.Contextul propunerii

               2.1.Convenția din 1995 privind comerțul cu cereale

               Convenția din 1995 privind comerțul cu cereale (denumită în continuare „convenția”) are rolul de a favoriza cooperarea internațională cu privire la toate aspectele legate de comerțul cu cereale, de a promova extinderea comerțului internațional cu cereale și de a garanta faptul că acest comerț se desfășoară în modul cel mai liber cu putință. În plus, convenția urmărește să contribuie cât mai mult posibil la stabilitatea piețelor internaționale de cereale, în interesul tuturor membrilor, la consolidarea securității alimentare mondiale și la crearea unui forum pentru schimbul de informații și discutarea preocupărilor membrilor cu privire la comerțul cu cereale.

               Convenția a intrat în vigoare la 1 iulie 1995.

               Uniunea este parte la convenție
                  1
               .

               2.2.Consiliul Internațional al Cerealelor

               Consiliul Internațional al Cerealelor („CIC”) este o organizație interguvernamentală care urmărește să îndeplinească obiectivele stabilite la articolul 1 din convenție. În special, CIC vizează:

               să favorizeze cooperarea internațională în toate aspectele legate de comerțul cu cereale;

               să promoveze extinderea, deschiderea și caracterul echitabil al comerțului internațional în sectorul cerealelor;

               să contribuie la stabilitatea pieței internaționale a cerealelor, să consolideze securitatea alimentară mondială și să contribuie la dezvoltarea țărilor ale căror economii depind de vânzările de cereale.

               Aceste obiective pot fi realizate prin îmbunătățirea transparenței pieței prin intermediul schimbului de informații, al analizei și al consultării cu privire la evoluțiile pieței și ale politicilor.

               Consiliul Internațional al Cerealelor are 28 de membri, incluzând mulți dintre cei mai mari producători de cereale la nivel mondial, precum și importatori. În afara Uniunii, membrii săi sunt, printre alții, Argentina, Australia, Canada, Egipt, India, Japonia, Rusia, Ucraina și SUA. Cu toate acestea, China și Brazilia nu se numără printre membri.

               Cei 28 de membri ai CIC au un număr total de 2 000 de voturi.

               Pentru procedurile bugetare (a se vedea articolul 12 din convenție), și anume pentru stabilirea contribuțiilor financiare anuale ale membrilor, Uniunea are 367 de voturi în 2018/19
                  2
               .

               Pentru procesul decizional, adică atunci când sunt exprimate voturi (a se vedea articolul 11 din convenție), sunt distribuite 1 000 de voturi pentru cei 10 membri exportatori (inclusiv Uniunea, cu 243 de voturi) și 1 000 de voturi pentru cei 18 membri importatori. Trebuie subliniat faptul că, în principiu, CIC funcționează pe bază de consens și că procedura de votare se organizează foarte rar.

               În cadrul reuniunilor Consiliului Internațional al Cerealelor, Uniunea este reprezentată de Comisie. Statele membre pot participa la reuniunile CIC, în special la sesiunile Consiliului.

               2.3.Actul avut în vedere al Consiliului Internațional al Cerealelor

               La 10 iunie 2019, în cadrul celei de a patruzeci și noua sesiuni, Consiliul Internațional al Cerealelor urmează să adopte o decizie privind prelungirea cu doi ani a convenției (denumit în continuare „actul avut în vedere”).

               Scopul actului avut în vedere, care se bazează pe articolul 33 din convenție, este de a permite Consiliului Internațional al Cerealelor să își continue activitatea.

               Prelungirea convenției va acoperi perioada 1 iulie 2019-30 iunie 2021.

               3.Poziția care urmează să fie adoptată în numele Uniunii

                  Convenția din 1995 privind comerțul cu cereale a fost încheiată de Uniune prin Decizia 96/88/CE a Consiliului
                     3
                   până la 30 iunie 1998 și ulterior a fost prelungită în mod regulat. De fiecare dată, convenția se prelungește pentru o perioadă maximă de doi ani, în conformitate cu articolul 33 din convenție. Convenția a fost prelungită ultima dată printr-o decizie a Consiliului Internațional al Cerealelor în iunie 2017 și rămâne în vigoare până la 30 iunie 2019.

                  Uniunea a fost întotdeauna un membru activ al CIC, iar o nouă prelungire a convenției cu până la doi ani este în interesul Uniunii. Uniunea este un mare producător de cereale și unul dintre principalii exportatori de grâu și orz, fiind, în același timp, și cel mai mare importator de porumb.

                  Scopul prezentei propuneri este de a obține autorizația Consiliului care să permită Comisiei să voteze, în numele Uniunii, în favoarea prelungirii convenției până la 30 iunie 2021, în cadrul Consiliului Internațional al Cerealelor. Decizia formală privind prelungirea convenției este programată pentru cea de a 49-a sesiune a Consiliului Internațional al Cerealelor, care va avea loc la 10 iunie 2019 la Londra, Regatul Unit.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Actul avut în vedere al Consiliului Internațional al Cerealelor are ca efect prelungirea valabilității convenției, care este un acord internațional obligatoriu pentru Uniune. Prin urmare, actul avut în vedere are efecte juridice.

               Actul avut în vedere nu completează și nu schimbă cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la comerțul cu produse agricole.

               Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul Consiliului Internațional al Cerealelor va prelungi durata convenției, este necesar ca acesta să fie publicat în Jurnalul Oficial al Uniunii Europene după adoptarea sa.

               2019/0089 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului Internațional al Cerealelor, în ceea ce privește prelungirea Convenției din 1995 privind comerțul cu cereale

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția din 1995 privind comerțul cu cereale (denumită în continuare „convenția”) a fost încheiată de Uniune prin Decizia 96/88/CE a Consiliului
                  5
                și a intrat în vigoare la 1 iulie 1995. Convenția a fost încheiată pentru o perioadă de trei ani și ulterior a fost prelungită în mod regulat pentru perioade de câte doi ani. Convenția a fost prelungită ultima dată printr-o decizie a Consiliului Internațional al Cerealelor în iunie 2017
                  6
                și rămâne în vigoare până la 30 iunie 2019.

               (2)În temeiul articolului 33 din convenție, Consiliul Internațional al Cerealelor poate prelungi convenția pentru perioade succesive ce nu depășesc doi ani de fiecare dată.

               (3)Consiliul Internațional al Cerealelor, în cursul celei de a 49-a sesiuni care va avea loc la 10 iunie 2019, urmează să decidă cu privire la prelungirea convenției până la 30 iunie 2021.

               (4)Este adecvat să se stabilească poziția care urmează să fie adoptată în numele Uniunii în cadrul celei de a 49-a sesiuni a Consiliului Internațional al Cerealelor, deoarece o prelungire a convenției este în interesul Uniunii,

               ADOPTĂ PREZENTA DECIZIE:

               Articolul 1

               Poziția care urmează să fie adoptată de Comisie în numele Uniunii în cadrul celei de a 49-a sesiuni a Consiliului Internațional al Cerealelor este de a vota în favoarea prelungirii Convenției din 1995 privind comerțul cu cereale, pentru o nouă perioadă de doi ani, până la 30 iunie 2021.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                        FIȘĂ FINANCIARĂ

                        FinancSt/10/
                        PS/pl/1100670

                        6.221.2019.1

                        DATA: 14.2.2019

                        1.

                        RUBRICA BUGETARĂ:

                        Capitolul 05 06 ASPECTE INTERNAȚIONALE ALE DOMENIULUI DE POLITICĂ „AGRICULTURĂ ȘI DEZVOLTARE RURALĂ”

                        05 06 01 Acorduri internaționale privind agricultura

                        CREDITE:

                        B2019  6 300 000 EUR

                        2.

                        TITLUL:

                        Propunere de Decizie a Consiliului de stabilire a poziției care urmează să fie adoptată de Uniunea Europeană în cadrul Consiliului Internațional al Cerealelor, în ceea ce privește prelungirea Convenției din 1995 privind comerțul cu cereale.

                        3.

                        TEMEIUL JURIDIC: Articolul 207 coroborat cu articolul 218 alineatul (9) din Tratatul privind funcționarea Uniunii Europene.

                        4.

                        OBIECTIVE:

                        Prelungirea Convenției existente privind comerțul cu cereale cu încă doi ani (1.7.2017-30.6.2021).

                        5.

                        IMPLICAȚII FINANCIARE

                        PERIOADĂ DE 12 LUNI

                           (milioane EUR)

                        EXERCIȚIUL FINANCIAR ÎN CURS

                        2019

                        (milioane EUR)

                        EXERCIȚIUL FINANCIAR URMĂTOR

                        2020

                        (milioane EUR)

                        5.0

                        CHELTUIELI

                        -
                              DIN BUGETUL UE
                           (RESTITUIRI/INTERVENȚII)

                        -
                              DIN BUGETELE AUTORITĂȚILOR NAȚIONALE

                        -
                              ALTELE

                        0,41

                        0,35

                        5,1

                        VENITURI

                        -
                              RESURSE PROPRII ALE UE
                           (TAXE/TAXE VAMALE)

                        -
                              LA NIVEL NAȚIONAL

                        2021

                        5.0.1

                        CHELTUIELI ESTIMATE

                        -

                        5.1.1

                        VENITURI ESTIMATE

                        5.2

                        METODĂ DE CALCUL: Bazată pe ipoteze privind un număr estimativ de voturi ale UE (variază în fiecare an), referitor la o sumă estimată care urmează să fie plătită per vot în GBP.

                        6.0

                        POATE FI FINANȚAT PROIECTUL DIN CREDITE ÎNSCRISE ÎN CAPITOLUL CORESPUNZĂTOR DIN BUGETUL ACTUAL?

                        DA

                        6.1

                        POATE FI FINANȚAT PROIECTUL PRIN TRANSFER ÎNTRE CAPITOLELE BUGETULUI ACTUAL?

                        -

                        6.2

                        VA FI NECESAR UN BUGET SUPLIMENTAR?

                        -

                        6.3

                        VOR TREBUI INCLUSE CREDITE ÎN BUGETELE VIITOARE?

                        DA

                        OBSERVAȚII:

                        Suma care urmează să fie plătită efectiv poate varia în funcție de numărul final de voturi atribuite UE, de suma care trebuie plătită per vot în GBP și de cursul de schimb EUR/GBP.

                     (1)

                        JO L 21, 27.1.1996, p. 47.

                     (2)

                        Consiliul Internațional al Cerealelor funcționează pe baza unui an fiscal cuprins între 1 iulie și 30 iunie.

                     (3)

                        JO L 21, 27.1.1996, p. 47.

                     (4)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (5)

                        Decizia 96/88/CE a Consiliului din 19 decembrie 1995 referitoare la aprobarea de către Comunitatea Europeană a Convenției privind comerțul cu cereale și a Convenției privind ajutorul alimentar, care constituie Acordul internațional din 1995 privind cerealele (JO L 21, 27.1.1996, p. 47).

                     (6)

                        Informare referitoare la prelungirea Convenției privind comerțul cu cereale (1995) (JO L 12, 17.1.2018, p. 1).